Lepo pozdravljeni ljubitelji Velike planine, bajtarji, planinci, imetniki pašnih pravic in vabljeni gostje.

Za planinsko srenjo je letošnje leto prav posebno. Lahko bi rekli, da gre za jubilejno leto. Naj spomnim, da Kamniško planinsko društvo in krovna organizacija PZS praznujeta 120 letnico, Domžalski planinci praznujejo 65 letnico društva in 60 letnico odprtja Domžalskega doma na Mali planini. V sredo smo se spomnili 60 letnice prvega vzpona na najvišjo goro na svetu – Everest. Obeležili bomo 120 letnico rojstva Joža Čopa in 100 letnici rojstva prof. Tineta Orla ter arh. Vlasta Kopača. Gre za dogodke in ljudi, ki so za vedno zaznamovali planinski svet in bodo v tem svetu ostali nesmrtni.

O Vlastu Kopaču je Marija Klobčar pomenljivo zapisala, da je bil izjemno pokončen in ustvarjalen človek, ki sta mu bila enako blizu svet visoke umetnosti kakor tudi svet preprostih velikoplaninskih drvarjev in pastirjev. Skozi trdo in neprizanesljivo življenje se je sklonil samo takrat, ko je prestopil prag male pastirske bajte. Sposoben je bil razumeti daljnosežnost sprememb. Vedel je, kaj lahko pomeni nadomeščanje odprtih ognjišč z gašperčki in zidanimi štedilniki, kakor tudi, kaj pomenijo okna v bajtah. Tu ni šlo zgolj za spreminjanje bajte – šlo je za spremembo kulture. V teh okoliščinah je bilo rojeno tudi županstvo bajtarjev kot predhodnica sedanjega Planinskega društva Bajtar. Najem bajt čez zimo je lastnike in bajtarje povezal v specifični odnos, ki je prvenstveno zadovoljeval potrebe in interese obeh strani, hkrati pa je s tem nastajala svojevrstna bajtarska subkultura, ki jo je med bajtarji živel in ji dajal poseben ton ravno Vlasto. Bil je naš član, prijatelj, učitelj in mentor hkrati. Osebno poznanstvo in sodelovanje z njim danes bajtarji in imetniki pašnih pravic, brez pretiravanja, ocenjujemo kot izjemen privilegij. Samo upamo lahko, da je tudi na nas prenesel toliko pokončnosti in ustvarjalnosti, da bomo njegova dela in sporočila znali razumeti, jih spoštovati ter udejanjati v tem občutljivem velikoplaninskem raju.

Veseli me, da tudi slovenska planinska srenja ni pozabila na 100 letnico rojstva Vlasta Kopača in da ob današnjem dogodku tudi Slovenski planinski muzej v Mojstrani vabi v soboto na otvoritev razstave, ki je posvečena njemu in prof. Tinetu Orlu.

Dovolite mi, da o Vlastu Kopaču spregovorim še z besedami njegovega prijatelja, planinca in alpinista prof. Tineta Orla. Zapisal je: » Arhitekt Vlasto Kopač, ki se je v predvojnih letih na Veliki planini zadrževal kot planinec in alpinist in se kot tak globlje spoznal z življenjem ljudi od sv. Lenarta do Kranjskega Raka, je nadaljeval svoje etnografsko delo med bajtarji na Planini in na njem zasnoval novo ureditev in novo podobo Velike planine, edinstvene in utemeljene po načelih, s katerimi skuša moderna doba dvigniti vrednost sekundarnega bivališča – modernega nomada, smučarja in letoviščarja. Arhitekta Vlasta Kopača je do take zamisli o »novi« Veliki planini vodilo njegovo znanje o materialni, duhovni in socialni kulturi pastirstva in njegova ljubezen do človeka, ki je to kulturo ohranil.«

Zapisanemu o našemu Vlastu ni kaj dodati. Prav je, da se mu ob tem častitljivem jubileju ravno velikoplaninski imetniki pašnih pravic in bajtarji še enkrat zahvalimo in se mu tudi z današnjim dogodkom na skromen način oddolžimo za njegov neprecenljiv doprinos pri ohranjanju vsega tistega na kar smo danes vsi tako ponosni.

Rakovo, 1. 6. 2013

 Vinko Poličnik

 Predsednik PD Bajtar